CELEX: 32015R0255
Language: lv
Date: 2015-02-13 00:00:00
Title: Komisijas Īstenošanas regula (ES) 2015/255 ( 2015. gada 13. februāris ), ar ko apstiprina maznozīmīgu specifikācijas grozījumu attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā ( Marchfeldspargel (AĢIN))

18.2.2015   
            
            
               LV
            
            
               Eiropas Savienības Oficiālais Vēstnesis
            
            
               L 43/3
            
         KOMISIJAS ĪSTENOŠANAS REGULA (ES) 2015/255
   (2015. gada 13. februāris),
   ar ko apstiprina maznozīmīgu specifikācijas grozījumu attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Marchfeldspargel (AĢIN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 53. panta 2. punkta otro daļu,
   tā kā:
   
               (1)
            
            
               Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Austrijas pieteikumu specifikācijas grozījuma apstiprināšanai attiecībā uz aizsargāto ģeogrāfiskās izcelsmes norādi Marchfeldspargel, kas reģistrēta saskaņā ar Komisijas Regulu (EK) Nr. 1263/96 (2), kurā grozījumi izdarīti ar Regulu (EK) Nr. 564/2002 (3).
            
         
               (2)
            
            
               Pieteikuma mērķis ir izdarīt grozījumu specifikācijā attiecībā uz pārbaudes struktūras maiņu.
            
         
               (3)
            
            
               Komisija izvērtēja minēto grozījumu un nolēma, ka tas ir pamatots. Tā kā grozījums Regulas (ES) Nr. 1151/2012 53. panta 2. punkta trešās daļas nozīmē ir maznozīmīgs, Komisija to var apstiprināt, nepiemērojot minētās regulas 50.–52. pantā izklāstīto procedūru,
            
         IR PIEŅĒMUSI ŠO REGULU.
   1. pants
   Ar aizsargāto ģeogrāfiskās izcelsmes norādi apzīmētā produkta Marchfeldspargel specifikāciju groza saskaņā ar šīs regulas I pielikumu.
   2. pants
   Šīs regulas II pielikumā sniegts konsolidēts vienotais dokuments, kurā izklāstīti specifikācijas galvenie elementi.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 13. februāri
      
         
            Komisijas
         
         
            un tās priekšsēdētāja vārdā –
         
         
            Komisijas loceklis
         
         Phil HOGAN
      
   
   
      (1)  OV L 343, 14.12.2012., 1. lpp.
   
   
      (2)  Komisijas 1996. gada 1. jūlija Regula (EK) Nr. 1263/96, ar ko papildina pielikumu Regulai (EK) Nr. 1107/96 par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Padomes Regulas (EEK) Nr. 2081/92 17. pantā (OV L 163, 2.7.1996., 19. lpp.).
   
      (3)  Komisijas 2002. gada 2. aprīļa Regula (EK) Nr. 564/2002, ar ko groza divu nosaukumu specifikāciju, kuri iekļauti pielikumā Regulai (EK) Nr. 1107/96 par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas noteikta 17. pantā Padomes Regulā (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību, un ar ko groza tā nosaukuma specifikāciju, kurš minēts pielikumā Regulai (EK) Nr. 2400/96 par konkrētu nosaukumu iekļaušanu “Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā”, kas paredzēts Padomes Regulā (EEK) Nr. 2081/92 (Marchfeldspargel/Baena/Lammefjordsgulerod) (OV L 86, 3.4.2002., 7. lpp.).
   
      I PIELIKUMS
      Aizsargātas ģeogrāfiskās izcelsmes norādes Marchfeldspargel specifikācijas apstiprinātie grozījumi ir šādi:
      
                  —
               
               
                  specifikācijas 5.g punktā norādītā pārbaudes struktūra, Landeshauptmann von Niederösterreich, aizstāta ar šādu pārbaudes struktūru:
                  
                              SGS Austria Controll-Co.GesmbH
                           
                        
                              Diefenbachgasse 35
                           
                        
                              A-1150 Wien
                           
                        
                              Tālr.: +43 15122567-0
                           
                        
                              Fakss: +43 15122567-9
                           
                        
                              E-pasts: sgs.austria@sgs.com,
                           
                        
            
                  —
               
               
                  pieteikuma iesniedzējas grupas nosaukums grozīts, tas ir šāds:
                  “Verein Genuss Region Marchfeldspargel g.g.A.”
               
            
   
      II PIELIKUMS
      
         KONSOLIDĒTS VIENOTAIS DOKUMENTS
      
      Padomes 2006. gada 20. marta Regula (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1)
      
      
         MARCHFELDSPARGEL
      
      EK Nr.: AT-PGI-0217-01213 – 11.03.2014.
      
         AĢIN (X) ACVN ( )
      
      1.   Nosaukums
      
      “Marchfeldspargel”
      2.   Dalībvalsts vai trešā valsts
      
      Austrija
      3.   Lauksaimniecības produkta vai pārtikas produkta apraksts
      
      3.1.   Produkta veids
      
      1.6. grupa. Svaigi vai pārstrādāti augļi, dārzeņi un labība
      3.2.   Produkta apraksts, uz kuru attiecas 1. punktā minētais nosaukums:
      
      Dzinumiem (jauni sparģeļu (Asparagus officinalis L.) asni) jābūt veseliem, slimību neskartiem, bez nepiemērotas mazgāšanas radītiem iebojājumiem, tīriem, pēc izskata un smaržas svaigiem, bez kaitēkļiem un grauzēju un kukaiņu radītiem bojājumiem, bez ieskrambājumiem vai lieka virsmas mitruma un bez neraksturīgas smaržas un/vai garšas. Griezumam pie dzinumu pamatnes jābūt cik vien iespējams tīram. Turklāt dzinumi nedrīkst būt dobi, iešķelti vai nomizoti. Pēc ražas novākšanas pieļaujamas nelielas plaisiņas, taču ierobežotā daudzumā. Produktam Marchfeldspargel ir izteikta un izsmalcināta sparģeļu garša ar nelielu rūgtenumu. Garša nedrīkst būt ne rūgta, ne šķiedraina.
      Šos sparģeļus atkarībā no krāsas iedala četrās grupās:
      
                  —
               
               
                  baltie sparģeļi,
               
            
                  —
               
               
                  violetie sparģeļi: pumpurs ir sārtā līdz violetā/purpura krāsā, bet daļa dzinuma – baltā krāsā,
               
            
                  —
               
               
                  violetie/zaļie sparģeļi: dzinumi daļēji violeti, vietām zaļi,
               
            
                  —
               
               
                  zaļie sparģeļi: pumpuram un dzinuma lielākajai daļai jābūt zaļā krāsā.
               
            Lielākais atļautais garums baltajiem un violetajiem sparģeļiem ir 22 cm, bet violetajiem/zaļajiem un zaļajiem sparģeļiem – 25 cm.
      Šķirnes:
      
                  —
               
               
                  vācu šķirnes: ‘Ruhm von Braunschweig’, ‘Schwetzinger Meisterschuss’, ‘Huchels Auslese’, ‘Lukullus’, ‘Vulkan’, ‘Presto’, ‘Merkur’, ‘Hermes’, ‘Eposs’, ‘Ravel’, ‘Ramos’;
                  zaļo sparģeļu šķirnes (bez antociāniem): ‘Spaganiva’, ‘Schneewittchen’, ‘Schneekopf’,
               
            
                  —
               
               
                  holandiešu šķirnes: ‘Venlim’, ‘Carlim’, ‘Gijnlim’, ‘Boonlim’, ‘Backlim’, ‘Thielim’, ‘Horlim’, ‘Prelim’, ‘Grolim’,
               
            
                  —
               
               
                  franču šķirnes: ‘Larac’, ‘Cito’, ‘Aneto’, ‘Desto’, “Selection ‘Darbonne no4’”, “Selection ‘Darbonne no3’”, ‘Jacq. Ma. 2001’, ‘Jacq. Ma. 2002’, ‘Andreas’, ‘Dariana’, ‘Cipres’, ‘Viola’,
               
            
                  —
               
               
                  amerikāņu šķirne: ‘Mary Washington’.
               
            3.3.   Izejvielas (tikai pārstrādātiem produktiem)
      
      —
      3.4.   Dzīvnieku barība (tikai dzīvnieku izcelsmes produktiem)
      
      —
      3.5.   Īpaši ražošanas posmi, kas jāveic noteiktajā ģeogrāfiskajā apgabalā
      
      —
      3.6.   Īpaši noteikumi griešanai, rīvēšanai, iepakošanai u. c.
      
      Produktu Marchfeldspargel iesaiņo cieši saistītos saišķos, guļus vienotos iepakojumos vai nelielos iepakojumos. Sparģeļus kalibrē pēc diametra saskaņā ar specifikāciju. Katras pakas vai saišķa saturam jābūt viendabīgam, un tajā drīkst ietilpt tikai vienas un tās pašas izcelsmes, kvalitātes un krāsas sparģeļi. Izmanto vienīgi tādu materiālu iepakojumu, kas aizsargā no mitruma un gaismas iedarbības un ļauj iepakojumus aizzīmogot.
      Īpaša transportēšanas sistēma nodrošina to, ka attiecīgajā dienā novāktie sparģeļi ir pieejami visā Austrijā 24 stundu laikā.
      3.7.   Īpaši noteikumi marķēšanai
      
      Izmanto vienotu logotipu; norāda aizsargāto nosaukumu Marchfeldspargel, kā arī vārdu un uzvārdu vai nosaukumu, adresi, krāsu, šķiru, kalibru, svaru un paku skaitu.
      4.   Precīza ģeogrāfiskā apgabala definīcija
      
      Ģeogrāfisko apgabalu veido Marchfeld – auglīgs līdzenums uz austrumiem no Vīnes starp Donavu un Moravu (vāciski: March), ko dienvidpusē norobežo Donava, austrumpusē – Morava, ziemeļpusē – nogāzes, ko sauc par Weinviertler Hügelland, bet rietumpusē – Vīnes pievārte.
      5.   Saikne ar ģeogrāfisko apgabalu
      
      5.1.   Ģeogrāfiskā apgabala specifika
      
      Maršfeldas (Marchfeld) reģionā jūtama neliela Pannonijas stepju klimata ietekme, un tajā ir savdabīgas augsnes (upes piekrastes augsnes, melnzemju, koluviālās un aluviālās augsnes ar augstu humusa saturu, kā arī ar dažādu māla un lesa saturu). Tāpat kā Štīrijas dienvidaustrumos reģionā vērojams vislielākais saules spīdēšanas ilgums Austrijā, un tas ir arī viens no siltākajiem valsts reģioniem. Kopš 19. gadsimta Maršfeldas reģionam ir svarīga nozīme sparģeļu kultūrā (Austroungārijas monarhijas laikā individuālie audzētāji apgādāja imperatora galmu Vīnē); tātad šā reģiona dārzeņkopjiem ir ilga pieredze sparģeļu audzēšanā. Labvēlīgi ražošanas apstākļi, kādi valda Maršfeldas reģionā, ļauj viegli izpildīt ekoloģiskos kritērijus.
      5.2.   Produkta specifika
      
      Produktam Marchfeldspargel raksturīgs pavisam īpašs sparģeļu aromāts; šajos dzinumos ir mazāk rūgtas garšas radošu vielu nekā līdzīgos produktos, un šie sparģeļi izceļas ar savu maigumu.
      5.3.   Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)
      
      Klimatiskie apstākļi apvienojumā ar īpašu veidu augsnēm sparģeļu kultūrai ir sevišķi labi piemēroti. Augstās vidējās temperatūras mijiedarbībā ar pietiekamu mitrumu nodrošina šim kultūraugam ļoti labvēlīgus apstākļus. Šo savvaļas augiem līdzīgo sparģeļu izcelsme tātad ir Maršfeldas reģionā. Maršfeldas reģiona dārzeņkopju ilgā pieredze ir veicinošs faktors tam, lai nodrošinātu, ka audzētas tiek vienīgi īpašajiem apstākļiem vispiemērotākās šķirnes. Tā kā šīs sparģeļu kultūršķirnes ir sevišķi labi pielāgojušās augsnes apstākļiem, produkts tikai nedaudz satur rūgtu garšu radošas vielas. Turklāt Marchfeldspargel dzinumus novāc biežāk, nekā to dara ar līdzīgiem produktiem; pateicoties tam, šie sparģeļi ir tikai nedaudz šķiedraini.
      Produktam Marchfeldspargel ir arī lieliska reputācija. Maršfeldas sparģeļu sezonu atklāj labi pazīstami politiķi, uzņēmēji un kultūras darbinieki, un šāda pasākuma laikā notiek Maršfeldas sparģeļu vēlēšanas.
      
         Atsauce uz specifikācijas publikāciju
      
      (Regulas (EK) Nr. 510/2006 5. panta 7. punkts)
      http://www.patentamt.at/Media/Marchfeldspargel.pdf
      
         (1)  OV L 93, 31.3.2006., 12. lpp. Aizstāta ar Regulu (ES) Nr. 1151/2012.